**AUKTIONSBETINGELSER GÆLDENDE FOR DANISH YEARLING SALE**Vilhelmsborg, Vilhelmsborg Alle 1, 8320 Mårslet - Lørdag den 21. september 2024

**§ 1**
Danish Yearling Sale, der afholdes af Dansk Hestevæddeløb (DH), omfatter heste uanset nationalitet (kun lande der er optaget i UET), som er født i 2023 (for danskfødte hestes vedkommende M-årgangen). Danskopdrættede heste vil have fortrin.
 **§ 2**
DH forbeholder sig ret til at fastlægge antallet af heste på auktionen og udvælge disse blandt de tilmeldte. De anmeldte heste sælges for ejers regning. Kun heste uden betydende veterinære anmærkninger vil kunne sælges på Danish Yearling Sale. DH forbeholder sig endvidere ret til at aflyse eller flytte auktionen.

**§ 3**
Anmeldelsesgebyr udgør: Danish Yearling Sale 2024 – 1.000 (+ moms), i alt kr. 1.250.
Anmeldelsesgebyr opkræves via central afregning fra DH. Dersom ejeren af en hest har forfalden gæld til DH, kan hesten slettes fra deltagelse på auktionen helt frem til afholdelsen. Anmeldelsesgebyr tilbagebetales ikke i et sådant tilfælde.

**§ 4**
Anmeldelsesfrist: 15. april 2024.
Anmeldelse skal ske til DH via e-mail: info@trav.dk – med oplysninger om hestens navn - sælgers navn og eventuelt SE-nr.

**§ 5**
Røntgenfotografering af de anmeldte heste er obligatorisk.
Optagelsen skal være digital og maksimalt 1 måned gammel ved anmeldelsesfristens udløb.
Følgende røntgenfotos (projektioner) skal som minimum tages: Tåled alle 4 ben: Latero-medial projektion. Forknæ: Skrå forfra (dorso-lateral). Bagkodeled: Skrå lateral (115 grader dorso-lateral). Haser: Lateromedial, plantero-lateral og dorso-plantar projektioner. Bagknæ: Latero-medial projektion.
Elektronisk fil med røntgenoptagelserne skal være DH i hænde senest d. 1. maj 2024, ledsaget af udtalelse fra dyrlægen, der har foretaget røntgenfoto-graferingen.

Dyrlægeattest/sundhedsattest, der på auktionsdagen højst må være 3 dage gammel, skal udvise, at den pågældende hest er sund og rask og uden tegn på smitsom sygdom, ligesom det attesteres, at hesten kommer fra et sted, hvor der heller ikke findes smitsom sygdom. For hingstes vedkommende skal attesten endvidere udvise, at hesten er i besiddelse af normale ydre kønsorganer.

Hestene skal, som et minimum, være basisvaccineret (A+B vaccination). Vaccinationer skal være indskrevet i hestens hestepas. Hestepas og dyrlægeattest/sundhedsattest skal medbringes på auktionsdagen og afleveres i auktionssekretariatet. Heste uden hestepas/sundhedsattest/basisvaccination vil blive bortvist og slettet fra auktionen.
 **§ 6**
De anmeldte heste står vederlagsfrit, men for ejers risiko, på auktionen. Nærmere oplysninger om vilkår for opstaldning fastlægges senere.

**§ 7**
Udebliver/udgår en anmeldt hest fra auktionen efter udsendelse af korrektur af auktionsside, refunderes anmeldelsesgebyret ikke (gælder også hvis årsag er sygdom). Er der ingen gyldig grund for udeblivelsen, dvs. sygdom bekræftet ved dyrlægeattest, betaler anmelderen endvidere 10.000 kr. (+ moms) til DH. Såfremt en hest udgår efter katalogets trykning pga. sygdom, forbeholder DH sig retten til at indhente en supplerende dyrlægeattest fra en anden dyrlæge, end den, der har undersøgt hesten i forbindelse med sletningen. Omkostninger i forbindelse med denne besigtigelse betales af anmelder.

**§ 8**
På Danish Yearling Sale 2024 er mindstepris på 10.000 kr. (+ moms). Auktionarius fastsætter størrelse af overbud. Det enkelte salg sker ved, at hammerslag efter tre gange gentaget overbud gives til den højestbydende. Tvivl om højeste bud afgøres ved nyt opråb. Byder flere det samme, er auktionarius berettiget til at vælge.

**§ 9**
Hestene sælges som beset af køber og i den stand, hvori de ved hammerslaget forefindes og uden garanti af nogen art. Herefter står de for købers regning og risiko i enhver henseende. Der henvises i øvrigt til, at Købeloven finder anvendelse i forholdet mellem køber og sælger.

**§ 10**
DH påtager sig intet ansvar for hestene, deres stand eller for det i kataloget anførte. Alle rekorder, løbsresultater og startpræmiesummer er så vidt muligt ført ajour. Anmelderne holder DH skadesløst for et hvilket som helst tab, det være sig erstatning, sagsomkostninger eller andet, som de måtte lide i anledning af de ved hesten anførte bemærkninger. Køberen er gjort opmærksom på, at supplerende oplysninger vedr. hesten kan gives af såvel auktionens speaker som af auktionarius, samt ved opslag på hestens boksdør. Sådanne oplysninger har samme retsvirkning, som hvis de var optaget i auktionskataloget.

**§ 11**
DH påtager sig intet ansvar for betalingen af de solgte heste. Betalingen for det købte + 7,5 % auktionssalær (+ moms) skal erlægges, når faktura modtages fra DH. Erlægges betalingen ikke i henhold til gældende betalingsbetingelser, er køber pligtig til at udrede de med inddrivelsen forbundne omkostninger, skadesløst og pligtige til at forrente restancerne med den gældende diskonto + 5 % fra hammerslag til betaling sker jvf. Rentelovens § 5. Eventuelt tab i den anledning kan ikke under nogen omstændigheder rettes mod auktionarius eller DH. Ejendomsretten overgår først, når hele købesummen (inkl. moms og salær) er betalt til DH. Skulle indkøbt hest blive syg, komme til skade eller dø efter hammerslag, men før ejendomsretten er overgået til køber, er denne ikke desto mindre pligtig til at betale hele købesummen. Ønsker sælger at foretage retslige skridt mod køber, skal dette ske på hans eget initiativ og for egen regning.
For heste, der er anmeldt til auktionen af personer, som ønsker heste solgt uden moms på budsummen, gælder særlige krav for dokumentation.
Køber/eller tilbagekøber betaler 500 kr. i indskud til Auktionsløb.

**§ 12**
Køberen er pligtig til på anfordring straks at opfylde de gældende salgsbetingelser for auktionen eller udlevere det købte.
Ved tilbagelevering på grund af købers misligholdelse er køber pligtig til at svare alle tab og omkostninger ved nyt salg, hvad enten dette er auktionssalg eller almindeligt salg, men har intet krav på overskud.

**§ 13**
Den person, som afgiver bud, hæfter for opfyldelse af auktionens salgsbetingelser. Køber flere i forening, hæftes der solidarisk. Senest den 30. september 2024 skal købers navn være opgivet til DH.
 **§ 14**
Anmelder/sælger betaler til DH følgende salærer ved hammerslag på bud på 10.000 kr. og derover:
Ved salg: 7,5 % (+ moms) af den samlede budsum - dog maksimalt 10.000 kr. (+ moms).
Ved salg til a-træner/agent vil 5 % af den samlede budsum (+ moms) blive krediteret a-trænerens/agentens konto hos DH i måneden efter betaling af hesten. Agent skal være registreret hos DH inden auktionens start.
Ved tilbagekøb: Ved bud på 10.001 kr. og derover: 5 % (+ moms) af den samlede budsum - dog maksimalt 5.000 kr. (+ moms).
Anmelder/sælger betaler 500 kr. i indskud til Auktionsløb.

**§ 15**
Ethvert spørgsmål om handlens tilbagegang i anledning af mangler, eller om erstatning eller afslag i købesummen i anledning af sådanne mangler, indbringes for de civile domstole efter reglerne i Købeloven. Ethvert spørgsmål om mangler skal af køber rettes direkte over for sælger, og er således såvel auktionarius som DH uvedkommende. Enhver tvist skal afgøres efter dansk ret, og værneting er sælgers hjemting.

**§ 16**
Auktionsløb – Alle heste optaget i auktionskataloget, samt de heste der er optaget i Auktionskatalog til Vilhelmsborg Auktionen 2024, er startberettiget i Auktionsløb 2025 (2 årsløb) & 2026 (3-årsløb). - (Se yderligere information om løbene i auktionskataloget).

**§ 17**
Ophold på auktionsarealet sker på eget ansvar.

DANSK HESTEVÆDDELØB
*Bertel Maigaard (formand)*